|  |  |  |
| --- | --- | --- |
| Der findes vist ikke mange landsbyer i Danmark, der har haft 2 Landsbyskoler, men det havde man i Grænge (den ene endda med bygninger på 2 matrikler) indtil 1967, hvor der blev plads til alle eleverne i sognet på centralskolen i Toreby, der blev taget i brug i 1956.  Grænge Byskole havde til huse på Lolle alle 8 (hovedskolen) med 2 skolestuer og Grænge Forskole (oprindelig Grænge Lærerindeskole) på Lolle alle 11 med 1 skolestue. Den anden skole i landsbyen - Grænge Skovskole - lå ca. 2 km fra byskolen ved Grænge skov på adressen Grænge Skovvej 142.  Grænge Lærerindeskole blev opført i 1915 og bestod iht. vurderingsprotokollen af skolelokale på 76 kvm, beboelse på 58,5 kvm. og udhus på 22,5 kvm. Bygningerne var vurderet til 10.040 kr., mens inventaret (4 kakkelovne, et komfur, en indmuret gryde (gruekedel!), vægskab, spisekammerinventar, fodtøjsindretning og et plankeværk) var vurderet til i alt 540 kr. Det fik man til en samlet forsikringssum på 10.550 kr.!  De yngste elever blev undervist på forskolen, men på et tidspunkt må man have samlet eleverne på hovedskolen pga. vigende elevtal. Dette bygges på, at en af de elever, der gik i Grænge Byskole, indtil alle elever blev flyttet til centralskolen i Toreby, har fortalt, at man brugte skolestuen i forskolen som gymnastiksal. Men i 1967 var det altså slut med skolegang i Grænge på Lolle alle, og skolestuen fungerede herefter som en afdeling af folkebiblioteket på Toreby skole og som valglokale. Lærerindelejligheden blev udlejet som beboelse.  Grænge Beboerforening blev stiftet i juni 1977, og anledningen var, at Storstrøms Amt ville etablere en kemikalieopsamlingsplads i Grænge, og det fik beboerne op af stolen. Der var en del møder med amtet og besøg på en tilsvarende plads på Sjælland, og det endte jo med, at pladsen blev anlagt i god forståelse med beboerne.  De første par år mødtes man i Forsamlingsgården i Toreby og i det gamle savværk i Flintinge, men allerede i 1978 rettede beboerforeningen henvendelse til Nykøbing Kommune om muligheden for at kunne benytte forskolen som samlingssted. Svaret var, at foreningen muligvis kunne få lov til at benytte skolestuen efter ”overenskomst” med lejerne af lærerindelejligheden, men en sådan overenskomst var det ikke muligt at opnå!!  De følgende år levede beboerforeningen til fulde op til foreningens formålsparagraf ”-- at varetage almene interesser for Grænge by”! Der var underskriftindsamling for bevarelse af Hanemosegård som bosted for udviklingshæmmede, man ønskede en grøft på Vestre alle rørlagt, forbedret gadebelysning og yderligere fartbegrænsning på Grænge Skovvej – en sag, der den dag i dag optager mange beboere. Lollandsbanen blev anmodet om at genåbne ventesalen på Grænge Station (var blevet lukket pga. hærværk!), ønske sendt til amtet om bedre busforbindelse og ansøgning om cykelsti til Toreby - skolevej. Og da cykelstien så blev anlagt i 1982, klagede man over, at stien ikke blev fejet, for børnene punkterede på vej til skole!  Der var flere ting, man kunne klage over – et defekt net bag ved fodboldmålet på fodboldbanen, nedfaldne grene på stationsvejen og manglende gadelys samme sted, og i påsken 1984 blev der kørt for hurtigt gennem byen, da motorklubben i Nykøbing arrangerede motorløb!  På det sociale område blev der arrangeret byfest om sommeren i telt ved brugsen, der var Sct. Hansfest og fastelavnsfest for børnene. Men i 1986 var det hele ved at være slut med beboerforeningen, fordi sommerfesten i teltet ved brugsen udviklede sig til et slagsmål, så man måtte tilkalde politiet. Efterfølgende trak hele bestyrelsen sig, og der måtte afholdes ekstraordinær generalforsamling i savværket i Flintinge, hvor det lykkede at vælge en ny bestyrelse!  Et eget samlingssted i Grænge var stadig et stort ønske, og man forhørte sig igen i 1986 om muligheden for at benytte skolestuen i forskole. Men heller ikke denne gang ville lejeren af beboelsen give lov – man skulle bl.a. benytte lejerens toilet, og der skulle ændres på strømforsyningen, så skolestuen fik egen måler.  Bedre held havde foreningen med året efter (i 1987) ved at rette henvendelse til Djursland Genbrug A/S, der havde overtaget Grænge Leca – det gamle teglværk ved banen. Elementfabrikken var lukket, og nu stod den store kontorbygning tom, så beboerforeningen fik lov til at låne lokalerne imod at betale for strømforbruget og at gøre rent!  Første beboerblad så dagens lys i 1987.  Det gav nyt liv i foreningen, og en masse nye aktiviteter kunne sættes i gang. Foreningens 10års-jubilæum blev fejret i de nye omgivelser, og der kunne afholdes julebasar i egne lokaler i Grænge det år. Året efter blev der startet nye aktiviteter op i lokalerne – temaaftener, hyggeklub, revy mv. – og ”højtider” som fastelavn, påske, Sct. Hans og jul gav anledning til festlige sammenkomster – alt i alt aktiviteter, der blev videreført i de mange følgende år.  Et kapitel for sig er Grænge Beboerforenings årlige loppemarked. Det første blev afholdt i 1988, og der blev indsamlet så mange lopper, at kontorbygningen ikke kunne rumme loppemarkedet, og derfor fik man lov til at benytte en af de store lader, der ligger på området – bygninger som teglværket og senere Leca benyttede. Omsætningen blev på ca. 35.000 kr. Det gav blod på tanden, hvorfor en påskebasar og en julebasar også blev faste elementer på de kommende års aktivitetsplan. Sidste påskebasar blev afholdt i 2006, sidste julebasar i 2017, og det sidste loppemarked var i 2019 – dog ikke på grund af manglende opbakning, men på grund af ”Covi-19”. Herefter var det slut med alle markeder, og heldigvis blev de manglende indtægter opvejet af lokaletilskud fra kommunen (første gang opnået i 2020) og fra en forøget udlejning af beboerhuset.  Anledningen til at afholde loppemarked var, at beboerforeningen gerne ville købe kontorbygningen, så man blev herre i eget hus, men på trods af en ihærdig indsats, lykkedes det ikke at skaffe de 741.621,98 kr., som bygningen skulle koste, og i marts 1989 måtte man kaste håndklædet i ringen.  Men i april 1989 så man en ny mulighed – igen var det forskolen på Lolle alle, der var i kikkerten. Sagen var den, at byrådet ønskede at nedlægge 3 små valgsteder i kommunen – heraf valgstedet på forskolen i Grænge, og denne gang besluttede byrådet at imødekomme ønsket så snart, det var muligt at anvise lejen i beboelsen en anden bolig. Dette modsatte lejeren sig med ”næb og klør”, og foreningen blev beskyldt for at ville gøre familien husvild – alt dette skete i september 1989. Foreningen svarede, at dette absolut ikke var hensigten, man ville pænt vente til, der var fundet en løsning. Denne fandt man ret hurtigt, for den 1. marts 1990 overtog beboerforeningen lejemålet at hele forskolen. Der blev indgået en kontrakt med kommunen for en periode på 20 år – foreningen får stillet forskolen vederlagsfrit til rådighed imod at foreningen skulle stå for alle udgifter og alle vedligeholdelser.  Perioden marts til august blev brugt på at sætte huset i stand, og 4. august kunne formand for teknisk udvalg Otto Sørensen klippe den røde snor – nu havde foreningen fået sit eget hus!  Med det faste tilholdssted blev der sat gang i flere ”faste aktiviteter” – f.eks. legestue for småbørn (i samarbejde med sundhedsplejersken), ungdomsklub, madhold for mænd, dartklub m.m., og alle arrangementer – fastelavn, påskebasar, sommerfest, loppemarked, julemarked, juletræsfest – blev fremover afholdt i og ved beboerhuset.  Men andre ting trængte sig på, for i perioden 1990 til 1994 blev der kæmpet indædt mod kabelskrot, der var flyttet ind på det tidligere Leca. Ophugning og afbrænding af gamle elkabler støjede og støvede så voldsomt, at de nærmest liggende nabogrunde blev forurenet i en sådan grad, at amtet efter lukningen måtte foretage en milliondyr oprydning på kabelskrot, og det øverste jordlag på nabogrundene blev udskiftet pga. blyforurening. Beboerforeningen klagede til myndighederne og afholdt en 24-timers demonstration foran indkørslen til virksomheden. Der var stor pressedækning, og da TV meldte sin ankomst, måtte man i hast indkalde beboerne til en ny markering foran kabelskrot, for den planlagte demonstration var slut og folk gået hjem!  I de følgende år blev der foretaget forbedringer i huset i takt med, at midlerne var til stede – dels ved egen opsparing og dels ved tilskud fra kommunen. I 1992 investerede foreningen i et stort telt på 8 x 20 meter (senere forlænget til 30 meter) – selve jernskelettet svejsede man selv sammen af gamle vandrør, som man havde fået fra sukkerfabrikken, det hele blev galvaniseret, og der blev købt en solid teltdug fra en presenningsfabrik – pris 52.000 kr. for presenningen. Dette telt blev senere suppleret med nu 4 telte på 6 x 8 meter. Nu kunne der afholdes loppemarked uanset vejret, og teltene blev lejet ud til andre foreninger o.l.  En anden væsentlig indtægtskilde blev udlejning af beboerhuset til private fester – lejeindtægten kunne nogle år beløbe sig til ca. 25.000 kr.  Der blev også arrangeret aktiviteter uden for huset – en årlig sommerudflugt, virksomhedsbesøg og svampeture med vejleder.  Hanemosegård blev lukket som institution for udviklingshæmmede, og i stedet for ønskede ejeren at etablere et afvænningshjem for stofmisbrugere, men det faldt ikke i god jord blandt beboerne, og beboerforeningen foranstaltede en underskriftindsamling – der blev ikke oprettet noget afvænningshjem!  En anden sag, der optog alle beboere i slutningen en 90-erne var kloakering af byen. Planerne havde været flere år undervejs, og i 1997 blev der skredet til handling, og i et års tid var der store opgravninger i byen. Der var også en regning, og kommunen mente, at beboerne skulle betale tilslutningsbidrag på godt 30.000 kr. og selv stå for tilslutningsarbejdet på egen grund. Beboerne mente, at der ikke skulle betales noget bidrag, da gamle dokumenter viste, at byen allerede var tilsluttet det offentlige kloaksystem. Sagen gik i retten, men før retssagen blev påbegyndt, faldt der dom i en lignende sag på Fanø, og kommunen frafaldt kravet om betaling. En del fik det allerede indbetalte beløb retur med renter, og resten slap for at betale regningen, som man havde undladt at betale.  En lidt kedelig sag var, at kassereren i slutningen af 90’erne ”lånet” ca. 120.000 kr. af foreningskassen, og pengene blev først leveret tilbage i 2005. På den baggrund gik man over til, at alle udbetalinger fra bankkontoen skulle attesteres af mindst ét andet bestyrelsesmedlem – ordningen blev dog skrottet igen i 2016, da det var blevet lidt for bøvlet at arbejde med for kassereren.  Der blev hele tiden foretaget forbedringer i huset – i 2000 blev der lagt nyt gulv i salen og i 2007 blev der lagt fjernvarme ind – godt hjulpet på vej via et tilskud fra kommunen.  Loppemarked og andre markeder, kontingent og udlejning har været hovedindtægtskilden for foreningen, men man havde i et par år også salg af kuvertlotteri, og i 2008 blev det første bankospil afholdt. Penge er det største problem – den største opgave – for de fleste foreninger, man må hele tiden finde på noget nyt når kendte indtægtskilder tørrer ud (f.eks. i 2006, da sidste påskebasar blev afholdt), og det skal helst foregå på en måde, så bestyrelsen ikke bliver belastet så meget, at det er vanskeligt at rekruttere nye folk til bestyrelsen.  2016 blev et skelsættende år for beboerforeningen – der var gevinst i det store lotteri! Det skal forstås på den måde, at vi havde udarbejdet en vision om ”Liv i den gamle skole”, og den gik ud på, at huset skulle gennemrenoveres, der skulle anlægges en legeplads og opsættes en shelter. Hvis/når visionen blev opfyldt, kunne vi tilbyde nye aktiviteter i huset og ”lukke op” for turister og andre folk udefra. Vi skrev, at man med udgangspunkt i beboerhuset kunne tilbyde forskellige byvandringer over forskellige temaer (f.eks. andelslandsbyen, stationsbyen, ”fra jord til bod”, tørvemoserne m.v.), og at skoleklasser og børnehaver kunne tilbydes disse aktiviteter. Budgettet på ”hele pakken” lød på 1,4 millioner kr.  ”Liv i den gamle skole” blev lagt ind på et landsomfattende projekt med navnet ”Underværker” som Realdania havde lanceret. Realdania havde afsat 60 millioner til støtte for gode og kreative ideer, som ildsjæle rundt op i landet kunne søge støtte til - og gerne projekter, hvor man pustede nyt liv i bevaringsværdige bygninger. Vi fik 500.000 kr.  Med denne gode start er det lykkes os at gennemføre hele projektet i perioden 2016 til 2022, og ud over donationen fra Realdania, er har vi formået, at skaffe yderligere 1.100.000 kr. – dels fra kommunen og dels fra 10 andre fonde.  Med afslutning af sidste etape af projektet (indretning af motionsrum i loftrummet over salen) i 2021, har vi fået hele huset gennemrenoveret og indrettet aktivitetslokaler på 1. sal (over beboelsen og over skolestuen), og vi har ”opfyldt” en del af det, vi lovede i projektet ”Liv i den gamle skole”. Hertil kommer, at vi i 2023 kan indvie bad og toilet i det tidligere vaskehus, og herved sælge toiletvognen. Vi har fået…  • Nye aktiviteter er kommet til – f.eks. motionsrum.  • Legeplads etableret ved beboerhuset.  • Plads til overnattende turister i shelteren.  • Toilet- og bedefaciliteter, som turister og brugere af legepladsen kan benytte.  • Afmærket en vandresti på 5,5 km. – ”Skolesporet ved Grænge” med start og mål ved beboerhuset.  • Anlagt ”Grænge Bypark” på matriklen Grænge Skovvej 104, som vi overtog fra kommunen i 2017, hvor der i 2021 bliver opsat motions/legeredskaber.  Det var nok ikke det, man i 1915 forestillede sig, da Grænge Lærerindeskole slog dørene op for de første elever.  Grænge, december 2020 - Kjeld Larsen  *MEN historien går ikke i stå i 2020, selv om vi mente, at vi var nået til ”vejs ende”. I foråret 2021 blev i kontaktet af Bo Rasmussen fra Lolland kommune med tilbud om, at vi kunne blive tilsluttet projektet ”Naturlandet”. Vi takkede JA, og det betød, at vores shelter fremover kunne bookes - og man kunne betale for opholdet – via app’en ”Naturlandet”. Endvidere fik vi materialer til indretning af en bålplads, og der blev indkøbt 4 madrasser, som turisterne kunne leje i forbindelse med overnatning.*  *Det betød, at antal overnatninger blev forøget å trods af ”nedlukningen” i forbindelse med ”corna-epidemien” i 2021/2022. OG i 2022 lykkedes det at skaffe 90.000 kr. fra Veluxfonden, Nordeafonden, Guldborgsund kommune og Frilufterådet, og pengene blev brugt til at indrette toilet, bad og køkken i vaskehuset til brug for besøgende på shelterpladsen. Endvidere blev der indkøbt og opsat et shelter mere, der blev placeret, hvor den store ”lastbilcontainer” stod (opbevaring af materialer til brug ved loppemarkederne). Beplantningen ud mod marken blev fjernet, og der blev plantet en ny hæk. Endelig blev der råd til at udvide parkeringspladsen ved beboerhuset. ALT DETTE STOD KLAR TIL BRUG 1. APRIL 2023.*  Kilder:  • Mapper med bilag og avisudklip fra perioden 1977 – 1992.  • Samtlige numre af ”Beboerbladet” – dækker perioden 1987 – 2021.  • Udskrift af vurderingsprotokol for Toreby Sogn.  • NB: Regnskaber med bilag for de fleste af årene forefindes i beboerhuset.  • NB – NB: Forhandlingsprotokol opbevares hos formanden for perioden 2012 – 2020 (tidligere protokol ?????).  ***VURDERING AF SKOLEN – ANNO 1915.***  *Vurderingsprotokol Toreby Sogn Musse Herred forsikr. nr. 456 løbe nr. 50 matr.nr. 12L. 1915 8. oktober ”Grænge Lærerindeskole” (Grænge Beboerforening), Lolle Alle 11 Grænge.*  *a. Skolelokale*  *11 fag, 11 alen lang, 6,9 alen dybt. 3,1 alen højt. Grundmuret med tegltag.*  *Indrettet til entre med flisegulv og skolelokale med bræddegulv. Gips-loft overalt, hvidtet og malet overalt. Der er en 22½ c. m. skorsten med luftkanal ved siden af.*  *Huset er nyt, grundfladen er ca. 76 k m. a'62 kr. eller 4700kr*  *b. Beboelse*  *7 fag, 7,6 alen langt, 7,7 alen dybt, 2,8 alen højt. Grundmuret med tegltag. Indrettet til entre med trappegang, 2 værelser, køkken og spisekammer og en køkkenindgang med cementgulv. Bræddegulv og gips loft overalt. Malet og tapetseret overalt, undtagen i køkkenet, hvor der er hvidtet. Der er en 22½ m. skorsten.*  *Grundfladen er 58.5 kvm. a' 68 kr. eller 3970 kr.*  *c. Udhus*  *7 fag, 6,4 alen langt, 4,4 alen dybt, 2,2 alen højt*  *Grundmuret med pap tag. Indrettet til vaskehus, brændehus, hønsehus og w. c. uden loft, cementgulv overalt.*  *Der er 22½ kv. m. a'45 kr. eller 1370 kr. Som inventar i litra a. er forsikret*  *1 kakkelovn og 1 vægskab og fodtøjsindretning 50 kr. i alt 200 kr. I litra b. 2 kakkelovne a'60 kr. 1 do a'30 kr. og 1 komfur 40 kr., køkkenbord og spisekammerinventar 50 kr. i alt 240 kr.*  *I litra c. 1 indmuret gryde 20 kr. 1 stykke plankeværk imellem litra a. og c. 50 kr.*  *Forsikringssummen bliver i alt 10.550 kr.*  *Nærmeste nabosted ligger 30 alen fra litra a. tilhører Smed Mikkelsen*  *modtaget for forretningen i alt 6 kr.*    *R. Marqvorsen - Formand*    *A. Olsen - Vurderingsmand*    *C. Pedersen – Rekvirent*  **PUNKTVIS OVERSIGT OVER HÆNDELSER – 1977 TIL 2022.** | | |
| **ÅRSTAL** | **HÆNDELSER** | **FORMAND** |
| 1977 | * Møde i maj i Forsamlingsgården i Toreby, hvor der blev taget initiativ til beboerforeningen – 30 deltagere. * Beboerforeningen bliver stiftet i juni – 64 medlemmer. * Udtalelse vedr. oprettelse af kemikalieplads efter afstemning blandt beboerne. * Underskriftindsamling for bevarelse af Hanemosegård som opholdssted for retarderede. * Ønsker bedre gadebelysning, rørlægning af grøft på Vestre alle, affaldscontainer ved brugsen flyttes til Leca og Kanalvej skiftevis, etablering af legeplads og udretning af sving på Grænge Skovvej. * (Brugsforeningens bestyrelse sætter forretningslokalet i stand). | Niels Warming  Grænge Skovvej 33 |
| 1978 | * Ønsker cykelsti til Toreby. * Byfest i telt over for brugsen. * 52 medlemmer. * Forespørger kommunen om at få Lolle alle 11 overdraget til samlingssted for beboerforeningen. Får svar, at salen evt. kan stilles til rådighed, da huset er lejet ud. |  |
| 1979 | * Får bedre busforbindelse. * Arbejder fortsat på at etablere cykelsti til Toreby – beboermøde herom i Rottehullet (Toreby skole). Skolebuskørsel og læskure blev også drøftet. * Byfest på fodboldbanen * Generalforsamling i Forsamlingsgården i Toreby - 49 medlemmer. | Torben Lauersen  Grænge Skovvej 17 |
| 1980 | * Forslag om at nedlægge beboerforeningen pga. manglende tilslutning – alternativt en fælles beboerforening for Toreby og Grænge. * Arbejder for opretning af vejen til kemikaliepladsen. | John Hansen  Lolle alle 20 |
| 1981 | * Brev til Lollandsbanen ang. adgang til ventesal om morgenen og ønske om cykelskur ved stationen. * Sct. Hansfest over for brugsen. * 79 medlemmer. * Cykelsti til Toreby etableres. | Bent Brylle pr. 1. april.  Grænge Skovvej 78 |
| 1982 | * Sct. Hansfest over for brugsen. * Klage over cykelstien til Toreby – sten på stien m.v. * Generalforsamling i Forsamlingsgården - 73 medlemmer – kontingens 20 kr. (uændret fra 1977). |  |
| 1983 | 1. Klage over belysningen ved stationen samt lukketid for ventesal. 2. Sct. Hansfest over for brugsen. 3. Beboerfest i telt over for brugsen. 4. Klage over defekt net bag målet på fodboldbanen. 5. Klage over nedfaldne grene på Stationsvej (Lollandsbanen). | Jørgen Andersen  Grænge Skovvej 76 |
| 1984 | * Fastelavnsfest over for brugsen. * Generalforsamling i Forsamlingsgården. – 66 medlemmer. * Klage over for høj hastighed på Grænge Skovvej i forbindelse med afholdelse af motorløb! * Sct. Hansfest over for brugsen. * Klage over kloak over for brugsen. * Ønske om opsætning af læskure i Grænge. | Bent Hansen  Grænge Skovvej 56 |
| 1985 | * Generalforsamling i Forsamlingsgården – 61 medlemmer. * Ønske om busrute til Hanemose – Vestre alle. * Klage over udsyn ved udkørsel fra Grænge Skovvej til hovedvejen, og klage over høj kant ved baneoverskæringen på Grænge Skovvej. * Beboerfest i telt på P-pladsen ved brugsen |  |
| 1986 | * Fastelavnsfest ved Grænge Brugs. * Ansøgning om at kunne benytte skolestuen i forskolen på Lolle alle til diverse arrangementer. * 52 medlemmer. * Indkøb af materialer til en æresport til udlån. * Sct. Hansfest på Grænge Leca. * Beboerfest – politiet tilkaldt pga. ballede. Det betød, at bestyrelsen ønskede at trække sig. * Ekstraordinær generalforsamling i Flintinge gamle savværk. * Første julestue i Flintinge Gamle Savværk. |  |
| 1987 | * Fastelavnsfest ved Grænge Brugs * Generalforsamling i Flintinge Gamle Savværk – 71 medlemmer. * Første påskebasar – afholdt i Flintinge * Forespørgsel om at måtte låne/leje kontorbygningen på Leca – tilladelse givet af ejer ”Djursland Genbrug”. * Hyggeaften i Rottehullet (Toreby skole) med emnet ”gamle dage i Grænge”. * Sct. Hansfest på Leca. * Første Beboerblade omdelt til medlemmerne. * 10års-Jubilæumsfest i kontorbygningen på Leca. * Julestue i kontorbygningen (Leca). |  |
| 1988 | * Fastelavnsfest i kontorbygningen (Leca) – 40 børn og 34 voksne. * Karneval i kontorbygningen i maj – 50 deltagere. * Generalforsamling i kontorbygningen (Leca). * Undersøger muligheden for at købe kontorbygningen – der laves en brugerundersøgelse i byen. * Sct. Hansfest på Leca. * Bustur til Bakken. * Beboerfest i kontorbygningen. * Henvendelse til kommunen ang. beskæring ag buske ved Lolle alle (mejeriet) om om opsætning af hegn rundt om branddammen. * En række aktiviteter tilbydes (påbegyndes) fra september. * Brugsen (uddeler Ove) sælger ”Grænge Vin”, hvor beboerforeningen får 2 kr. pr. flaske. * Første loppemarked afholdes i august – omsætning ca. 35.000 kr. * Julebasar – omsætning ca. 10.000 kr. | Grethe Andersen  Grænge Skovvej 83. |
| 1989 | * Generalforsamling i kontorbygningen – 87 medlemmer, og bestyrelsen blev udvidet til 7 medlemmer. * Beboermøde om køb af kontorbygning (februar) * Man opgiver at købe kontorbygningen – pris 741.000 kr. (marts). * Vinaften. * Motionsløb i Grænge skov. * Bustur til Tivoli. * Sct. Hansfest ved Leca. * Beboerfest med første revy (august) – 140 deltagere. * Loppemarked i oktober – ca. 27.000 i omsætning. * Forslag om nedlæggelse af valgsted i Grænge foranlediger, at man igen spørger kommunen om at overtage forskolen på Lolle alle. * Får lovning på forskolen, men lejer skal tilbydes en anden bolig først. * Der investeres i klapstole, og der laves borde. * Julebasar. |  |
| 1990 | * Fastelavnsfest i kontorbygningen – 42 voksne og 45 børn. * Lejekontrakt vedr. Lolle alle 11 indgår 10. april * Istandsættelse af beboerhuset i perioden april – august. * Generalforsamling i kontorbygningen – 95 medlemmer. * Revy i april. * Loppemarked ved beboerhuset i juni – omsætning ca. 23.000 kr. * Sct. Hansaften ved beboerhuset. * Starter ungdomsklub i september. * Starter dartklub i september. * Sælger kuvertlotteri. * Kæmper for bevarelse af posthus i Toreby. * Tager kampen op mod kabelskrot. * Klager over forfalden ejendom på Grænge Skovvej 100. * Indvielsesfest af beboerhuset 4. august – Otto Sørensen klipper snoren. * Julebasar i november. * Juletræsfest i december. |  |
| 1991 | * Klage over lukning af Vestre alle. * Revy * Fastelavnsfest. * Kuvertlotteri. * Aktiviteter som i 1990 * Generalforsamling i beboerhuset – 111 medlemmer * Beboerfest * Forslag om dialoggruppe med kabelskrot – afvises. * Julebasar og juletræsfest. |  |
| 1992 | * Revy * Generalforsamling – 119 medlemmer. * Aktiviteter som i 1991 * Fortsat kamp mod kabelskrot – herunder møde med Skyldrådet ang. vurdering af ejendomme. * Stort telt anskaffes – stativ svejses af beboerne af gamle vandrør fra sukkerfabrikken + galvanisering – teltdug købes i Tappernøje for 52.000 kr. + moms. * Sct. Hansfest ved beboerhuset. * Beboerfest. * ”De gode gamle dage” – lokalhistorisk gruppe starter og arbejder frem til 1995, hvor man sammenlægges med Toreby og Flintinge til Toreby Lokalhistoriske Arkiv. * Et døgns aktion foran kabelskrot. * Opsiger konto i Unibank fordi banken også har kabelskrot som kunde. * Kæmper mod oprettelse af afvænningshjem for stofmisbrugere på Hanemosegård. * Tag på udhus istandsat – tilskud fra kommunen på 7.350 kr. | Judit Henriksen  Grænge Skovvej 5 |
| 1993 | * Revy. * Generalforsamling – 119 medlemmer. * Ingen Sct. Hansfest! * Beboerfest – 71 deltagere. * Tag repareret. * Kuvertlotteri. * Pris – 25.000 kr. – til miljøgruppen i Grænge. * Svampetur i skoven med Leif Døsing. * Julbasar. * Juletræsfest – 29 børn og 46 voksne. |  |
| 1994 | * Revy. * Kabelskrot lukket - oprensning af grunde efter kabelskrot. * Planer om idrætsefterskole på Hanemosegård. * Udlejning af det store telt – gerne i sektioner. * Beboerfest – 41 deltagere. * Sangaften. * Julebasar og juletræsfest (38 børn/41 voksne). * Besøg på TV-ØST. * Svampetur |  |
| 1995 | * Revy. * Fastelavnsfest. * Generalforsamling. * Beboerfest – 42 deltagere. * Besøg på sukkerfabrikken – 52 deltagere. * Julebasar og Juletræsfest. * Miniklub i dvale pga. manglende ledere. * Svampetur |  |
| 1996 | * Revy. * Stort telt udvides fra 20 til 30 m. * Generalforsamling. * Beboerfest blev aflyst pga. få tilmeldinger. * Besøg hos Falck – 17 deltagere. * Julebasar og juletræsfest. * Svampetur |  |
| 1997 | * Revy * Kloakering påbegyndt. * Beboerfest – 102 deltagere. * Svampetur * Møde om kloakering – arbejdet sluttes i 1998. Drøftelse af betaling for tilslutning (er det eksisterende offentligt eller privat anlæg?) * Besøg hos Østergårds Gartneri – 33 deltagere. * Julebasar og men juletræsfest aflyst (for få tilmeldt). | Bjarne V. Rasmussen  Grænge Skovvej 82 |
| 1998 | * Revy – 10års-jubilæum. * Beboerfest. * Svampetur * Besøg på Hardi – 35 deltagere. |  |
| 1999 | * Generalforsamling – kasserer havde ”lånt” 121.000 kr. af kassen i perioden 1994 - 1999 (tilbagebetales i 2005). * Revy?? * Fastelavnsfest. * Beboerfest. * Nyt køkken opsat. | Benny Andersen Grænge Skovvej 59. |
| 2000 | * Revy. * Nyt gulv i salen. * Svampetur. * Familietur til Maribo – sejltur med Anemonen – 33 deltagere. * Julebasar og juletræsfest. | Jens Clausen  Grænge Skovvej 132. |
| 2001 | * Ingen revy. * Nye møbler i salen. * Beboerfest. * Sommerudflugt til Liselund – 8 deltagere. * Julebasar og juletræsfest (17 børn + voksne). |  |
| 2002 | * 25års jubilæum – ønske om at udarbejde en scrapbog. * Udflugt til ”Grøn verden” i Købelev. * Sommerfest – jubilæumsfest. * Loppemarked – omsætning 19.000 kr. * Julebasar * Juletræsfest. |  |
| 2003 | * Hjemmeside startes op (blev vist ikke gennemført). * Fastelavnsfest. * Sommerudflugt. * Loppemarked. * Julebasar. |  |
| 2004 | * Beboerbladet besøger Lollehus. * Generalforsamling – 25 deltagere. * Beboerfest- 20 deltagere. * Sommerudflugt aflyst pga. for få tilmeldte. * Julebasar. * Juletræsfest. – 30 deltagere. | Henrik Krog  Lolle alle 4. |
| 2005 | * Generalforsamling – ca. 20 deltagere – regnskabet ikke gjort færdigt. Kasseren i 1997/1998 havde ”lånt” af kassen – lånet tilbagebetalt med 121.155,88 kr.!! * Opsætning af flaskecontainer ved beboerhuset. * Sommerudflugt. * Beboerfest. * Trailer indkøbt. * Julebasar. * Juletræsfest – 2 børn og ca. 25 voksne! |  |
| 2006 | * Generalforsamling. * Sidste påskebasar afholdes. * Sommerudflugt. * Beboerfest – ca. 35 deltagere. * Byvandring med Jørgen Pyndt. * Julebasar. * Juletræsfest – ca. 40 deltagere. |  |
| 2007 | * Generalforsamling. * Besøg på varmeværket i Øster Toreby. * 30års-jubilæum – reception. * Sommerudflugt til Andelslandsbyen Nyvang ved Holbæk. * Løvfaldsfest. * Ekstraordinær generalforsamling ang. installering af fjernvarme, indførelse af rygepolitik og forlængelse af lejekontrakt. – 37 deltagere. * Vinsmagning. * Udgivelse af en DVD om Grænge Mølleby og Grænge. * Julebasar. * Juletræsfest – 17 børn og ? voksne. |  |
| 2008 | * Generalforsamling. * Sommerudflugt – til Haslev * Løvfaldsfest. * Første banko afvikles. * Julebasar. * Juletræsfest. |  |
| 2009 | * Generalforsamling. * Oprettelse af hjemmeside. * Bankospil. * Sommerudflugt til Dyrehavsbakken. * Løvfaldsfest. * Julebasar. * Juletræsfest. | Karin Rasmussen  Grænge Skovvej 108 |
| 2010 | * Generalforsamling. * Vinsmagning. * Udskiftning af vindue i salen. * Bankospil. * Fællesspisning. * Sommerudflugt til Geomuseum Faxe – 22 deltagere. * Fødselsdagsfest – beboerhuset 20 år – 30 deltagere. * Løvfaldsfest – 17 deltagere. * Ugentlig cykletur. * Julebasar. * Juletræsfest – 14 bøn og 28 voksne. |  |
| 2011 | * Generalforsamling. * Bankospil. * Indsamling af flasker ophører. * Cykletur hver tirsdag – sponsorbluser fra Toms Have. * Sommerudflugt – postbåden i Nakskov Fjord – 24 deltagere. * Fællesspisning. * Spilleaften. * Grænge i gamle dage – temaaften med repræsentanter fra Toreby Sogns Lokalhistoriske Forening og Arkiv. * Storm 29. august ødelægger 2 telte og beskadiger taget over salen. * Nyt gulv i køkkenet. * Døre og vinduer i huset slebet og malet. * Løvfaldsfest. * Julebasar. * Juletræsfest – 11 børn og 20 voksen. * ”Mit kæreste eje” – afvikles i Forsamlingsgårdsen, da der ikke er plads nok i beboerhuset. * Bylavet inviterer for første gang til tænding af juletræ ved gadekæret. |  |
| 2012 | * Generalforsamling – 27 deltagere. * Temaaften om Toreby skole. * Bankospil. * Infotavle opsat. * Tagrender udskiftet. * Cykletur hver uge. * Affaldsindsamling i Grænge. * Sommerudflugt til Egeskov Slot – 41 deltagere. * Informationsmøde om solceller! * Fællesspisning. * Spilleaften. * Bankospil. |  |
| 2013 | * Generalforsamling – 13 deltagere – 114 medlemmer. * Ekstraordinær generalforsamling pga. vedtægtsændring. * Fællesspisning. * Vandretur i skoven med naturvejleder Johnny Madsen. * Toilet udskiftet. * Bankospil. * Affaldsindsamling. * Cykletur hver uge.4 * Sommerudflugt til Knuthenlund – 13 tilmeldt. * Foredrag af Kaare Johannesen i Forsamlingsgården – 27 deltagere. * Foredrag af Per Larsen i Forsamlingsgården – 50 deltagere. * Julebasar. * Juletræstænding. – bylavet. |  |
| 2014 | * Generalforsamling. * Bankospil. * Affaldsindsamling. * Fællesspisning. * Informationsmøde om digital post. * Cykletur hver uge. * Halloween-aften – 35 deltagere. * Foredrag ”På cykel på Caminoen” v. Jette og Kjeld – 30 deltagere. | Kjeld Larsen  Lolle alle 25 |
| 2015 | * Generalforsamling – 30 deltagere. * Fællesspisning. * Karneval for børn og voksne. * Affaldsindsamling – 20 deltagere. * Rejseaften m. Birgit Bjerre og Ole Fortnix * Bog- og netcafé. * Møde om etablering af fibernet. * Jubilæums- og grillfest (beboerhuet 25 år). * Kursus ”Er du klar til digital post?” i samarbejde med VUC – 12 kursusaftener. * Halloween-aften. * Julemarked. * Opfordring til at støtte ansøgningen til ”Underværker” på nettet – ca. 120 støttede ansøgningen. |  |
| 2016 | * Beboerforeningen får skøde på beboerhuset – prisen var 1 kr. Advokatudgift og stempeludgift påhvilede foreningen (advokat arbejdede gratis!). * Generalforsamling – 122 medlemmer. * Temaaften – ”BE-kørekort”. * Fællesspisning. * Affaldsindsamling. * Bevilling på 500.000 kr. fra Realdania og bevilling på 177.000 kr. fra Guldborgsund kommune til renovering af beboerhuset – ”Liv i den gamle skole”. * Kræmmermarked med grillfest. * Ekstraordinære generalforsamlinger pga. vedtægtsændringer (bl.a. at vi er blevet husejer). * Renoveringen af beboerhuset påbegyndes. Den opdeles i flere faser (planlagt 4), der også indeholder etablering af legeplads og shelter. * Halloween-aften. * Julemarked * Fase 1 af renoveringen afsluttet. * Juletræstænding. |  |
| 2017 | * Fase 2 påbegyndes (køkken og toiletter) – derfor ingen udlejning før marts. * Beboerforeningen overtager grunden på Grænge Skovvej 104 – ”Grænge Bypark” anlægges. * Informationsmøde om app’en ”Min Landsby” – tilmelder (afmelder igen i 2018) * Opstregning af ”1-2-vej” i nord for jernbanen. * Affaldsindsamling. * Informationsfolder og blomster/vin til alle tilflyttere * Kommunen lægger blomsterløg i rabatten ved indkørselsvejene fra hovedvejen. * Fællesspisning. * Kræmmermarked og fællesspisning. * Generalforsamling. * ”Grænge Skolespor” anlægges med hjælp fra 7. klasse på Sundskolen. * Foredrag v. journalist Erik Holm – ca. 20 deltagere. * Sidste julemarked afholdes. * Fase 3 afsluttes – vindfang, shelter og legeplads. |  |
| 2018 | * Generalforsamling – 25 deltagere. * Fællesspisning. * For første gang – blomstrende forårsrabatter! * Shelteret tilmeldt app’en ”udinaturen”, hvilket betød besøg af mange turister om sommeren fra både ind- og udland. * Køb af ny kopimaskine. * Fondsmidler bevilliget, så 4 etape kan påbegyndes – indretning af 1. sal. * Tilmelder os ordningen ”Borgernært politi”. * Møde vedr. ”Seniorsamtaler” med Efat Vali. |  |
| 2019 | * Generalforsamling – 33 deltagere. * Fællesspisning. * Møde med politiet (Borgernært politi). * Skolesporet indviet af 7. (nu 8.) klasse fra Sundskolen. * Indvielsesfest for renovering af beboerhuset og Grænge Bypark. * Projektet ”Køb en stol/bord” til mødelokalet på 1. sal blev ingen succes. * Ibrugtagning af lokalet på 1. sal, hvor der er indrettet motionsrum med arvede redskaber fra ”Kurts Garage” samt nyanskaffelser (løbebånd og multiredskab) via fondsmidler. * Bestyrelsen beslutter at forholde sig neutral i forhold til opsætning af solcellepark i Grænge – men stiller mødelokaler gratis til rådighed. |  |
| 2020 | * Fase 5 gennemført – istandsættelse af stue og sal – ingen udlejning i januar. * Søgt og bevilliget lokaletilskud fra Guldborgsund Kommune. * ALLE AKTIVITETER SAT PÅ STAND-BY PR. 11. MARTS PGA COVI-19. * Opnået fondsmidler til istandsættelse af loftrummer over salen. * Afholdelse af udendørs Sct. Hansfest med hoppeborg, grillaften og bål – 120 deltagere. |  |
| 2021 | * Generalforsamling 25. maj – gældende for 2 år, da det ikke var muligt at afholde generalforsamling i 2020 pga. covi-19. * Alle aktiviteter i første halvdel af året blev aflyst pga. covi-19. * Indvielse af Byparken med petanquebane og legeplads 28. august. Forplejning m.v. gratis og udlevering af 100 trøjer med trykt logo – sponseret af Nordeafondent. * Fællesspisninger, banko, strikkeklub og motionsaktiviteter genoptaget i efteråret. |  |
| 2022 | * Indsamling blandt medlemmerne til indkøb af hjertestarter – der blev indsamlet 22.000 kr. * Foredragsaften med Jørgen Pyndt om livet i Grænge i 50-60’erne – ca. 80 deltagere. Arrangementer var i samarbejde med Toreby arkiv. * Det store telt solgt for 18.000 kr. og container bag ved udhuset fjernet. * Hjertestarter opsat og afholdelse af introduktionskursus. * Indretning af bålplads – sponseret af ”Naturlandet” * Afholdelse af sensommerfest. * Modtaget 5.000 kr. af anonym giver til afholdelse af førstehjælpskursus. * Afholdelse af julestue – ca. 35 deltagere. * Indtægt fra udlejning af beboerhuset godt 50.000 kr. |  |
| 2023 | * Indretning af toilet, bad og køkken i vaskehuset via midler fra fonde. Fældning af bevoksning ud til marken og plantning af ny hæk. Opsætning af shelter nr. 2 og udvidelse af parkeringspladsen. * Generalforsamling i marts 2023 – ca. 25 deltagere. * Fejring af Sct.hans i haven hos Julie og Mattias (Grænge Skovvej 25), da beboerhuset var udlejet. Ca. 100 deltagere – hoppeborg og grillarrangement. * Opsætning af flagstang. * Afholdelse af by-loppemarked, hvor beboerforeningen inviterede til spisning (pizza) efterfølgende. * Der var ca. 100 bookinger af shelter- og teltpladsen i sæsonen – mindst 200 turister på besøg fra 10 lande ud over danske gæster. * Afholdelse af julestue. |  |
| ***Påskebasar*** | * ***Afholdes hvert år i perioden 1987 – 2006. Årlig omsætning 1.000 – 7.000 kr.*** |  |
| ***Loppemarked*** | * ***Afholdes hvert år i perioden 1988 – 2019. Årlig omsætning 15.000 – 52.000 kr. Ikke afholdt i 2020 pga. covi-19, og genoptaget herefter. Telt, container og materialer solgt.*** |  |
| ***Julebasar*** | * ***Afholdt hver år i perioden 1986 – 2017. Årlig omsætning 1.000 – 10.000 kr.*** |  |